b'\n_START_ARTICLE_\nRobertas I\n_START_SECTION_\nBiografija\n_START_PARAGRAPH_\nRobertas gim\xc4\x97 866\xc2\xa0m., jau po t\xc4\x97vo An\xc5\xbeu grafo Roberto Stipriojo mirties. Robertas buvo jauniausias Roberto Stipriojo s\xc5\xabnus, o jo vyresnysis brolis Edas v\xc4\x97liau tapo Vakar\xc5\xb3 Frankijos karaliumi. Vakar\xc5\xb3 Frankija einant laikui tapo Pranc\xc5\xabzija. Valdant Edui I Vakar\xc5\xb3 Frankijos sostine tapo Pary\xc5\xbeius, tai buvo didelis \xc5\xbeingsnis link b\xc5\xabsimos Pranc\xc5\xabzijos. Roberas priklaus\xc4\x97 giminei, kuri vadinama Robertjenais (Robertians)._NEWLINE_885\xc2\xa0m. Robertas dalyvavo Pary\xc5\xbeiaus gynyboje nuo viking\xc5\xb3 apgulties. Edas I brol\xc4\xaf Robert\xc4\x85 buvo padar\xc4\x99s keli\xc5\xb3 grafys\xc4\x8di\xc5\xb3 valdovu (j\xc5\xb3 tarpe ir Pary\xc5\xbeiaus grafu), daugelio abatij\xc5\xb3 patronu in commendam. Robertas buvo paskirtas ir Dux Francorum, tai buvo labai svarbios karin\xc4\x97s pareigos. 898\xc2\xa0m. mir\xc4\x97 jo brolis karalius Edas I, bet Robertas neparei\xc5\xa1k\xc4\x97 teisi\xc5\xb3 \xc4\xaf Vakar\xc5\xb3 Frankijos kar\xc5\xabn\xc4\x85 ir pripa\xc5\xbeino Karoling\xc5\xb3 kandidato Karolio Naiviojo vir\xc5\xa1enyb\xc4\x99. Karolis III Naivusis patvirtino Roberto u\xc5\xbeimamus postus ir turimas valdas. Robertas ir toliau gyn\xc4\x97 \xc5\xa1iaurin\xc4\x99 Vakar\xc5\xb3 Frankijos dal\xc4\xaf nuo viking\xc5\xb3._NEWLINE_Karalius ir galingas jo vasalas gerai sutar\xc4\x97 iki ma\xc5\xbedaug 921\xc2\xa0m. Ta\xc4\x8diau Karolio Naiviojo valdymas, o ypa\xc4\x8d jo palankumas nem\xc4\x97gstamam bajorui Haganui, k\xc4\x97l\xc4\x97 didik\xc5\xb3 nepasitenkinim\xc4\x85. Robertas, remiamas daugelio svarbi\xc5\xb3 dvasinink\xc5\xb3 ir dalies galing\xc5\xb3 frank\xc5\xb3 didik\xc5\xb3, \xc4\x97m\xc4\x97si ginkl\xc5\xb3 ir i\xc5\xa1st\xc5\xabm\xc4\x97 Karol\xc4\xaf \xc4\xaf Lotaringijos hercogyst\xc4\x99. 922\xc2\xa0m. bir\xc5\xbeelio 29 d. Robertas Reimse buvo kar\xc5\xabnuotas kaip Frank\xc5\xb3 karalius (rex Francorum)._NEWLINE_Surink\xc4\x99s kariuomen\xc4\x99 Karolis Naivusis sureng\xc4\x97 \xc5\xbeyg\xc4\xaf prie\xc5\xa1 uzurpatori\xc5\xb3. 923\xc2\xa0m. bir\xc5\xbeelio 15 d. m\xc5\xab\xc5\xa1yje ties Suasonu karalius Robertas I \xc5\xbeuvo, bet jo kariuomen\xc4\x97 m\xc5\xab\xc5\xa1\xc4\xaf laim\xc4\x97jo, o Karolis Naivusis papuol\xc4\x97 \xc4\xaf nelaisv\xc4\x99.'